Document ID: 32004D0882

KOMISJONI OTSUS,
3. detsember 2004,
millega muudetakse nõukogu otsuse 79/542/EMÜ I ja II lisa seoses imporditingimuste ning looduslike ja tehistingimustes peetavate ulukite liha veterinaarsertifikaatide näidiste ajakohastamisega
(teatavaks tehtud numbri K(2004) 4554 all)
(EMPs kohaldatav tekst)
(2004/882/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 12. detsembri 1972. aasta direktiivi 72/462/EMÜ (tervishoiu- ja veterinaarinspektsiooni probleemide kohta veiste, lammaste ja kitsede ning sigade, värske liha ja lihatoodete impordil kolmandatest riikidest), (1) eriti selle artikli 3 lõike 1 viimast lauset, artikli 11 lõiget 2 ja artikli 16 lõiget 1,
võttes arvesse nõukogu 16. detsembri 2002. aasta direktiivi 2002/99/EÜ, millega sätestatakse inimtoiduks ettenähtud loomsete saaduste tootmist, töötlemist, turustamist ja ühendusse toomist reguleerivad loomatervishoiu eeskirjad, (2) eriti selle artikli 8 lõikeid 1 ja 4 ning artikli 9 lõike 4 punkti b,
ning arvestades järgmist:
(1)
Nõukogu 21. detsembri 1979. aasta otsus 79/542/EMÜ sätestab loetelu kolmandatest riikidest või nende osadest ning kehtestab tingimused inimeste ja loomade tervise ning veterinaarsertifikaatide kohta teatavate elusloomade ja nende värske liha impordil ühendusse. (3)
(2)
Euroopa Parlamendi ja nõukogu 22. mai 2001. aasta määrust (EÜ) nr 999/2001, millega sätestatakse teatavate transmissiivsete spongioossete entsefalopaatiate vältimise, kontrolli ja likvideerimise eeskirjad, (4) on hiljuti muudetud komisjoni määrusega (EÜ) nr 1471/2004, (5) et võtta arvesse kroonilise kõhnumise ohtu looduslikele ja tehistingimustes peetavatele hirvlastele. Määrusesse on lisatud nõuded Ameerika Ühendriikidest ja Kanadast pärinevate hirvlaste värske liha impordi kohta ning määrus jõustub 1. jaanuarist 2005.
(3)
Vajalik on ühtlustada otsuse 79/542/EMÜ II lisas esitatud veterinaarsertifikaatide näidised “RUW” ja “RUF” ajakohastatud TSE eeskirjadega.
(4)
Krooniline kõhnumine puudutab ainult teatavaid loomaliike. Seega tuleks üle vaadata Kanadast pärinevate “muude mäletsejaliste” impordipiirangud, et võimaldada muude elusmäletsejaliste, v.a. cervidae importi.
(5)
Tšiili ametivõimud on esitanud komisjonile ametliku taotluse lisada Tšiili tehistingimustes peetavate metssigade värske liha ekspordinimekirja. Tšiilil on lubatud eksportida sigalasi, kodustamata sigalasi ja kodustatud sigade liha tulenevalt Tšiili rahuldavast loomatervishoiu olukorrast, mida on hinnatud Veterinaar- ja Toiduameti mitmete kontrollimistega, ning seega on kohane lisada Tšiili tehistingimustes peetavate kodustamata sigalaste liha ekspordinimekirja.
(6)
Tuleks üle vaadata Serbia ja Montenegro territooriumi määratlus, et see vastaks täielikult ÜRO Julgeolekunõukogu 10. juuni 1999. aasta resolutsioonile 1244.
(7)
Otsuse 79/542/EMÜ I lisa 1. osa ja II lisa 1. ja 2. osa tuleks muuta vastavalt.
(8)
Käesoleva otsusega ette nähtud meetmed on kooskõlas alalise toiduahela ja loomatervishoiu komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 79/542/EMÜ I lisa 1. osa asendatakse käesoleva otsuse I lisa tekstiga.
Artikkel 2
Otsuse 79/542/EMÜ II lisa 1. osa asendatakse käesoleva otsuse II lisa tekstiga.
Artikkel 3
Otsuse 79/542/EMÜ II lisa 2. osa muudetakse järgmiselt:
1)
“SG (täiendavad tagatised)” asendatakse käesoleva otsuse III lisa tekstiga.
2)
Terviseohutuse sertifikaatide näidised RUF ja RUW asendatakse käesoleva otsuse IV lisa näidistega.
Artikkel 4
Käesoleva otsuse artikleid 1 ja 2 kohaldatakse alates 24. detsembrist 2004.
Artiklit 3 kohaldatakse alates 1. jaanuarist 2005.
Artikkel 5
Käesolev otsus on adresseeritud liikmesriikidele.
Brüssel, 3. detsember 2004

Labels: 3
18
6